Deputatul liberal Sabin Sărmaș, care a anunțat că va candida la Primăria Cluj-Napoca împotriva lui Emil Boc, a fost schimbat de la conducerea președinției Comisiei de IT din Camera Deputaților.
Sărmaș a fost schimbat din funcția de președinte, la cererea grupului de deputați PNL, cu deputatul Sorin Moldovan.
Sabin Sărmaș a spus pentru G4Media că se aștepta să fie sancționat însă era de preferat ca în locul său la șefia "uneia dintre cele mai active comisii parlamentare să fie numit un bun profesionist în domeniul IT-ului, și nu om pus de Boc".
El spune că e conștient că următorul pas va fi excluderea sa din PNL: "Cel mai probabil urmează să fiu exclus, dar sunt pregătit. Sunt hotărât să candidez la Primăria Cluj Napoca pentru că după 20 de ani orașul nostru are mare nevoie de prospețime și de o nouă direcție".